Staatskaping: DA wil weet wie is 12 ANC-getuiesJacob Zuma (Foto: Nic Bothma, Pool via AP) Die Demokratiese Alliansie het die kommissie van ondersoek na staatskaping versoek om te bevestig dat senior beamptes van die ANC, insluitend pres. Cyril Ramaphosa en oudpres. Jacob Zuma, geroep sal word om te getuig. Mmusi Maimane, leier van die DA, het Donderdag gesê die party se klagtes teen al 12 die ANC-lede is ŉ saak van openbare rekord en dit moet deeglik ondersoek word. “Gegewe die feit dat die inligting reeds in die openbare domein is, is hul getuienis belangrik om die kommissie toe te laat om sy mandaat te vervul.” Buiten Ramaphosa en Zuma, wil die DA ook getuienis hoor van Gwede Mantashe (minister van minerale hulpbronne), asook Jessie Duarte, Mosebenzi Zwane, Malusi Gigaba, Des van Rooyen, Lynne Brown, Tom Moyane, Arthur Fraser, David Mahlobo en David Mabuza. Maimane het gesê getuienis wat die kommissie tot dusver aangehoor het, het dit duidelik gemaak dat die ANC bewus was daarvan dat staatskaping besig is om te gebeur en “absoluut niks gedoen het om dit te stop nie”. “Mantashe en Duarte is Dinsdag geïmpliseer in getuienis namens Standard Bank, terwyl mede-ANC-topseslid en adjunkpresident David Mabuza al drie jaar agterstallig is om inligting openbaar te maak oor sy reis in 2015 na Moskou op ŉ Gupta-vliegtuig toe hy die premier van Mpumalanga was.” Die omstrede Gupta-familie word daarvan beskuldig dat hulle hul persoonlike bande met Zuma misbruik het om onregmatig invloed uit te oefen op die regering en staatsbeheerde organisasies. Die kommissie het versoek dat Zuma ŉ beëdigde verklaring moet indien, maar dit is nog nie duidelik of hy in persoon sal getuig nie. “Daar is nog steeds nie enige aanspreeklikheid ná die Guptas honderde miljoene rand, wat geoormerk was vir die Estina-suiwelprojek, self ingewin het nie,” het Maimane gesê. “Voormalige minister van minerale hulpbronne Mosebenzi Zwane moet getuig oor sy betrokkenheid in dié grootskaalse plundery.” Maimane het gesê die ANC moet aanspreeklikheid aanvaar vir sy rol in staatskaping en sy senior leierskap moet voor die kommissie getuig.